SKRIFTLIG FORESPØRGSEL P-3506/01

af Niels Busk (ELDR) til Kommissionen

(12. december 2001)

Om: Antidumpingtold på handelsgødning

Hvad er Kommissionens begrundelser for at bibeholde antidumpingtold på handelsgødning fra Østeuropa og forslaget om at udvide tolden?

Ved at sænke importafgiften på korn fik Kommissionen priserne til at gå ned som ønsket. I forlængelse heraf er forslaget om en større antidumpingtold på handelsgødning en urimelig forringelse af landbrugets konkurrencemuligheder i EU og en kovending i forhold til Kommissionens hidtidige handelspolitik.

Er Kommissionen af samme opfattelse?

Svar afgivet på Kommissionens vegne af Pascal Lamy

(4. februar 2002)

Kommissionen har indført antidumpingtold på en række nitrogenholdige gødningsstoffer fra visse tredjelande, herunder visse lande i Østeuropa.

Kommissionen henleder det ærede medlems opmærksomhed på, at EF-producenter, som påføres skade som følge af dumpingimport, i overensstemmelse med Verdenshandelsorganisationens (WTO) aftale om beskyttelsesforanstaltninger og EF's lovgivning er berettigede til beskyttelse i form af antidumpingtold. I tilfældet med gødningsstoffer har Kommissionen foreslået Rådet, at der først indføres antidumpingtold efter en grundig undersøgelse af de beviser, som fremlægges af den klagende EF-erhvervsgren og de berørte eksportører, importører og brugere.

Det skal bemærkes, at der kun foreslås indførelse af antidumpingtold, hvis det er i hele EF's interesse, dvs. at der tages hensyn til alle de berørte parters interesser. I hvert af disse tilfælde med gødningsstoffer havde alle de berørte parter mulighed for at fremsætte deres synspunkter. Navnlig er landbrugsorganisationerne systematisk blevet opfordret til at bidrage til undersøgelserne. Desuden fik de parter, som ønskede det, mulighed for at blive hørt af Kommissionen. Kommissionen gennemførte en analyse af de eventuelle negative virkninger, som antidumpingforanstaltninger kunne få for brugerne, herunder navnlig landbrugerne. Kommissionen konkluderede på grundlag af de oplysninger, den modtog og kontrollerede, at den eventuelle stigning i landbrugernes omkostninger, der måtte følge af indførelsen af en sådan antidumpingtold, selv i værste tilfælde ville være yderst begrænset (mindre end 1 %) og i lyset af alle omstændighederne ikke af et sådant omfang, at det kunne gøre det berettiget at nægte EF's gødningsindustri bistand mod bevist illoyal handelspraksis.

Det ærede medlem henviser også til visse nedsættelser af importafgiften på korn. Disse nedsættelser blev gennemført i overensstemmelse med EF's forpligtelser i henhold til WTO-overenskomsten. Nedsættelsen af tolden på landbrugsprodukter er på ingen måde knyttet sammen med foranstaltninger, der tager sigte på at bekæmpe skadelig dumping. Formålet med antidumpingforanstaltninger er at afhjælpe virkningerne af skadelig dumping, som konstateres til trods for de gældende toldsatser.

På den baggrund tilslutter Kommissionen sig ikke det synspunkt, at antidumpingforanstaltninger over for gødningsstoffer i urimelig grad vil forringe EF-landbrugernes konkurrenceevne på EU-markedet. Antidumpingforanstaltningerne udgør heller ikke på nogen måde en afvigelse fra EF's handelspolitik.